b'\n_START_ARTICLE_\nItaliensk mynde\n_START_SECTION_\nOpprinnelse og alder\n_START_PARAGRAPH_\nNoen mener at typen kan ha oppst\xc3\xa5tt fra sm\xc3\xa5vokste greyhound-lignende mynder. Mange oppdrettere liker \xc3\xa5 hevde at den vesle italienske mynden opprinnelig oppsto i omr\xc3\xa5dene mellom Hellas og Tyrkia for omkring 2 000 \xc3\xa5r siden, men dette er en teori som aldri har latt seg bevise. Moderne forskning antyder snarere at dette er en moderne hunderase._NEWLINE_Det man vet i dag er at den lille italieneren inng\xc3\xa5r i en klade (en gruppe av n\xc3\xa6re slektninger ) med hunder som inkluderer raser som borzoi, irsk ulvehund, skotsk hjortehund, whippet og greyhound, men ogs\xc3\xa5 typiske gjeterhunder som old english sheepdog, australian cattledog, border collie og collie med flere. Den er imidlertid kun fj\xc3\xa6rnt beslektet med urmynder (som azawakh, sloughi og saluki) og podencoer (som etnahund, faraohund, ibizahund og flere)._NEWLINE_Italiensk mynde regnes \xc3\xa5 ha oppst\xc3\xa5tt i Italia, som ogs\xc3\xa5 er rasens hjemland. I Italia kalles den liten italiensk mynde (av it. piccolo levriero italiano), fordi det faktisk finnes flere mynder med opprinnelse i Italia og betegnelsen levriero italiano refererer egentlig til en mye st\xc3\xb8rre mynde - levriero meridionale (s\xc3\xb8ritaliensk mynde), som regnes til urmyndene. I tillegg finnes levriero sardo (sardinsk mynde) med opprinnelse p\xc3\xa5 Sardinia._NEWLINE_Den lille italieneren er utvilsomt en gammel hunderase, kjent fra tallrike historiske malerier. Den inng\xc3\xa5r ofte som et dekorativt element, ofte sammen med adel og rikfolk i form av et kvinneportrett. Slike hunder skal blant annet ha v\xc3\xa6rt f\xc3\xb8lgesvenner for kongelige som Fredrik den store av Preussen, Katarina den store av Russland og dronning Victoria av England._NEWLINE_Den moderne italienske mynden er imidlertid skapt av kontinentale oppdrettere, med hovedvekt p\xc3\xa5 italienske, \xc3\xb8sterrikske og tyske linjer. Rasen ble f\xc3\xb8rst anerkjent av den amerikanske kennelklubben i 1886. Som mynde er den middels popul\xc3\xa6r, ogs\xc3\xa5 i Norge.\n_START_SECTION_\nUtseende, anatomi og fysikk\n_START_PARAGRAPH_\nHunden er korth\xc3\xa5ret, langbent og kvadratisk, og minner om en greyhound i miniatyr. Pelsen kan v\xc3\xa6re sort, gr\xc3\xa5, skifergr\xc3\xa5 eller gul (isablla) i alle nyanser. Hvitt er tillatt p\xc3\xa5 brystet og potene. _NEWLINE_Dette er en livlig, grasi\xc3\xb8s og lynhurtig hund - en typisk mynde p\xc3\xa5 alle m\xc3\xa5ter, som st\xc3\xa5r godt p\xc3\xa5 egne bein. Dens lette bevegelser og mangel p\xc3\xa5 dverghundpreg gj\xc3\xb8r bildet av grasi\xc3\xb8s eleganse n\xc3\xa6rmest fullkomment.\n_START_SECTION_\nBruksomr\xc3\xa5de\n_START_PARAGRAPH_\nI Frankrike og Tyskland har rasen blitt brukt til hetsjakt p\xc3\xa5 sm\xc3\xa5vilt, ofte sammen med jaktfalk. Hundene skal, til tross for st\xc3\xb8rrelsen, v\xc3\xa6re dyktige jakthunder den dag i dag. Ingen vet om rasen opprinnelig var avlet for jakt eller sosiale form\xc3\xa5l, men den ble trolig brukt til begge. I dag er den f\xc3\xb8rst og fremst en meget hendig familiehund, men den har ogs\xc3\xa5 en rekke kvaliteter innen hundesport. Den er ogs\xc3\xa5 ofte \xc3\xa5 se som utstillingshund.\n_START_SECTION_\nLynne og v\xc3\xa6rem\xc3\xa5te\n_START_PARAGRAPH_\nDen kan v\xc3\xa6re litt reservert overfor fremmede og passer kanskje d\xc3\xa5rlig for familier med sm\xc3\xa5 barn, dersom de ikke har rukket \xc3\xa5 l\xc3\xa6re seg \xc3\xa5 respektere hunder. Hunden regnes imidlertid som b\xc3\xa5de snill og t\xc3\xa5lmodig, ogs\xc3\xa5 med barn, s\xc3\xa5 dette har nok mest med hundens skj\xc3\xb8re anatomi \xc3\xa5 gj\xc3\xb8re. Enkelte eiere overbeskytter disse hundene, men de klarer seg utmerket sammen med andre hunder.'